## Pravilnik o načinu označavanja imena naselja, ulica i trgova te o obilježavanju zgrada brojevima

### NN 4/1990 (6.2.1990.), Pravilnik o načinu označavanja imena naselja, ulica i trgova te o obilježavanju zgrada brojevima

# REPUBLIČKA GEODETSKA UPRAVA

Na temelju člana 17. alineje 1. Zakona o naseljima ("Narodne novine"
br. 54/88) direktor Republičke geodetske uprave u suglasnosti s Republičkim
komitetom za građevinarstvo; stambene i komunalne poslove i zaštitu čovjekove
okoline i direktorom Republičkog zavoda za statistiku donosi

## PRAVILNIK

### o načinu označavanja imena naselja, ulica i trgova te o obilježavanju zgrada brojevima

I. OPĆE ODREDBE

Član 1.

Ovim pravilnikom propisuje se način označavanja imena naselja, ulica
i trgova, te obilježavanja zgrada brojevima.

Član 2.

Imena naselja, ulica i trgova označavaju se pločom s imenom naselja,
ulice ili trga, a zgrade se obilježavaju pločicom s brojem zgrade.

Član 3.

Imena naselja, ulica i trgova ispisuju se na ploči onako kako je to
navedeno u aktu kojim je ime određeno.

II. OZNAČAVANJE IMENA NASELJA

Član 4.

Ime naselja označava se pločom s imenom naselja. Pločom s imenom naselja
smatra se prometni znak "naziv naseljenog mjesta" koji se izrađuje
i postavlja prema propisima o prometnim znakovima.

Član 5.

Na cestama na kojima nije postavljen prometni znak "naziv naseljenog
mjesta", ime naselja označava se na ploči od trajnog materijala, veličine
ne manje 100 x 50 cm, postavljenoj na posebnim stupovima s desne strane
ceste na ulazu u građevinsko područje naselja.

III. OZNAČAVANJE IMENA ULICA I TRGOVA

Član 6.

Imena ulica i trgova označavaju se bijelim natpisom imena ulice ili
trga na ploči izrađenoj od trajnog materijala veličine najmanje 50 x 30
cm, iste boje za sva naselja na području jedne općine odnosno za grad koji
se nalazi na području dviju ili više općina.

Iznimno od stava 1. ovoga člana, u pojedinim naseljima odnosno dijelovima
naselja imena ulica i trgova mogu se označavati na pločama prema programima
uređenja naselja odnosno dijela naselja.

Član 7.

Ploča s imenom ulice postavlja se na početku i na kraju ulice kao i
na važnijim križanjima, na desnoj strani ulice, odnosno na strani na kojoj
je ploča uočljivija, a prema potrebi i na obje strane ulice.

Član 8.

Ploča s imenom trga postavlja se na desnoj strani trga od ulaza iz glavnih
ulica na trg.

Član 9.

Ploča s imenom ulice ili trga postavlja se na zgrade po mogućnosti na
visini 3 m od tla. Ako na mjestu gdje je potrebno ploču postaviti nema
zgrade, ako je zgrada zaklonjena ili udaljena od nogostupa tako da natpis
na ploči nije uočljiv, ploča s imenom ulice ili trga postavlja se na zaseban
nosač (stup, okvir i sl.).

IV. OBILJEŽAVANJE ZGRADA BROJEVIMA

Član 10.

Stambeni i poslovni objekti kao i objekti javne namjene koji se stalno
ili povremeno koriste obilježavaju se brojevima. Kao stambeni odnosno poslovni
objekti u smislu stava 1. ovoga člana smatraju se i planinske kolibe, vinogradske
kuće, kuće za odmor, planinski domovi, stalne barake za smještaj radnika
i sl. Ne obilježavaju se brojevima poljoprivredni objekti koji služe isktjučivo
za smještaj poljoprivrednih mašina i alata, smještaj i čuvanje stoke ili
hrane i sl., te objekti koji po svojoj prirodi mogu mijenjati mjesto kao
što su prikolice, željeznički vagoni, stanovi na plovilu i sl.

Član 11.

Zgrade se obilježavaju arapskim brojevima bijele boje na pločici izrađenoj
od trajnog materijala, veličine najmanje 20 x 15 cm. boje jednake boji
ploča kojima su u naselju označena imena ulica i trgova. U naseljima koja
nisu podijeljena na ulice i trgove, na pločici ispod broja zgrade ispisuje
se ime naselja, a boja pločica jednaka je boji ploča kojima su u naseljima
na području općine označena imena ulica i trgova.

Član 12.

Pločica s brojem zgrade postavlja se na zgradu tako da je vidljiva s
ulice odnosno javne ili druge ceste od koje se pristupa zgradi i to desno
od ulaza, neposredno iznad ulaza ili na dijelu zgrade koji je bliži ulazu.

Član 13.

Obilježavanje zgrada brojevima vrši se zasebno za svako naselje, a u
naseljima podijeljenim na ulice i trgove, zasebno za svaku ulicu i trg.

Član 14.

Zgrada se obilježava brojem u okviru ulice odnosno trga iz kojeg ima
glavni ulaz. Ako zgrada ima dva ili više glavnih ulaza svaki ulaz obilježava
se brojem. Ako zgrada na uglu ima dva ili više glavnih ulaza svaki se ulaz
obilježava brojem u ulici odnosno trgu koiem pripada. Ako u jednom dvorištu
ima više zgrada, svaka zgrada u dvorištu ubilježava se brojem zgrade uz
ulicu odnosno trg, s odgovarajučim podbrojem (npr. 16/1, 16/2 itd.).

Član 15.

Zgrade koje pripadaju tvornicama, bolnicama, kasarnama, domovima, poljoprivrednim
gospodarstvima i sl. te čine zaokruženu prostornu i gospodarsku cjelinu
obilježavaju se tako da zgrada uz ulicu, zgrada najvećeg značaja ili upravna
zgrada dobiva broj, a ostale zgrade isti broj s dodatkom slova a, b, c
itd.

Član 16.

Općinski organ uprave nadležan za geodetske poslove (dalje u tekstu:
nadležni organ) u suradnji s općinskim organom uprave nadležnim za prostorno
planiranje rezervirat će odgovarajuće brojeve za zgrade u izgradnji, te
za zemljišta predviđena za izgradnju. Naknadno izgrađena zgrada, za koju
odgovarajući broj nije rezerviran, obilježava se neposredno manjim brojem
susjedne zgrade u odgovarajućem sistemu obilježavanja, s dodatkom slova
a, b, c itd.

Član 17.

U naseljima ili dijelovima naselja podijeljenim na ulice i trgove, obilježavanje
zgrada brojevima počinje na onom kraju ulice koji je bliži glavnom ili
središnjem dijelu naselja ili glavnoj ulici u odnosu na ulicu u kojoj se
obilježavaju zgrade. U naseljima ili djelovima naselja smještenim pretežno
uz jednu cestu, obilježavanje zgrada brojevima u ulici na toj cesti počinje
i teče u smjeru oznake kilometara, a ako smjer označavanja kilometara nije
utvrđen, obilježavanje zgrada brojevima počinje od kraja koji je bliži
glavnoj cesti. Zgrade s lijeve strane ulice, odakle obilježavanje počinje,
obilježavaju se neparnim brojevima od broja 1 na više, a zgrade s desne
strane ulice parnim brojevima od broja 2 na više.

Član 18.

Zgrade izgrađene samo jednom stranom ulice, ukoliko drugom stranom izgradnja
nije moguća ili nije predviđena (ulice uz obalu i sl.), obilježavaju se
uzastopnim brojevima od broja 1 na više.

Član 19.

Obilježavanje zgrada brojevima na trgu počinje od ugla koji je najbliži
glavnom dijelu naselja ili od ulaza najznačajnije ulice na trg i vrši se
uzastopnim brojevima od 1 na više lijevo u krugu oko trga, zgrade koje
se nalaze u sredini trga obilježavaju se slijedećim brojevima iza posljednjeg
broja u krugu trga.

Član 20.

U naseljima koja nisu podijeljena na ulice i trgove, zgrade se obilježavaju
uzastopnim brojevima od 1 na više i to onim redom, koji je najpogodniji
za najkraći odnosno najprirodniji prijelaz od broja do broja. Ako se naselje
iz stava 1. ovoga člana nalazi uz cestu, zgrade se obilježavaju brojevima
prema članu 17. stavu 2. i 3. ovog pravilnika.

Član 21.

U naseljima koja nisu podijeljena na ulice i trgove, a sastavljena su
iz više dijelova (zaseoci, majuri, salaši, kuće za odmor i sl.) ubilježavaju
se zgrade brojevima prema članu 20. ovoga pravilnika najprije u jednom
dijelu, a zatim nastavnim brojevima u drugom i tako redom do posljednjeg
dijela tog naselja onim redom, koji je najpogodniji za najkraći odnosno
najprirodniji prijelaz od jednog do drugog dijela naselja.

Član 22.

Ako naselje podijeljeno na ulice i trgove obuhvaća i dijelove naselja
s uobičajenim nazivima, u kojima nisu formirane ulice i trgovi (zaseoci,
majuri, salaši, kuće za odmor i sl.); zgrade u tim dijelovima naselja obilježavaju
se na način određen članom 21. ovoga pravilnika, uzimajući kod toga naziv
dijela naselja odnosno naziv rudine kao ime ulice. Dijelovi naselja iz
stava 1. ovoga člana koji se nalaze u neposrednoj blizini neke od ulica,
mogu se priključiti kod obilježavanja zgrada brojevima toj ulici.

Član 23.

Nadležni organ će odrediti broj zgrade na zahtjev stranke, nakon što
ustanovi da je zgrada stavljena pod krov. Nadležni organ će odrediti broj
zgrade po službenoj dužnosti kada ustanovi da se zgrada kojoj nije određen
broj trajno ili povremeno koristi. Rješenje kojim se određuje broj zgrade
sadrži i oznaku katastarske čestice na kojoj je zgrada sagrađena.

Član 24.

Nadležni organ će ukinuti broj zgrade koja je srušena. Ukinuti broj
zgrade može se odrediti novosagrađenoj zgradi ako se uklapa u način obilježavanja
zgrada utvrđen ovim pravilnikom.

Član 25.

Broj zgrade će se promijeniti:

- ako zgrada promijeni pripadnost ulici ili trgu,

- ako dode do spajanja ili razdvajanja ulica odnosno trgova,

- ako dode do podjele naselja na ulice i trgove.

- ako to nalažu promjene nastale u područjima naselja. Rješenje kojim
se mijenja broj zgrade sadrži i dosadašnji broj zgrade, novi broj zgrade
te oznaku katastarske čestice na kojoj je zgrada sagrađena.

V. PRELAZNE I ZAVRŠNE ODREDBE

Član 26.

Zgrade obilježene brojevima po dosadašnjim propisima zadržavaju svoje
brojeve, osim u slučajevima iz člana 25. ovoga pravilnika. Brojevi zgrada
određeni prema dosadašnjim propisima mogu se promijeniti radi usklađivanja
načina obilježavanja zgrada brojevima s odredbama ovoga pravilnika, ako
se obilježavanjem zgrada u znatnoj mjeri otežana orijentacija odnosno snalaženje
po brojevima zgrade u naselju, ulici odnosno trgu.

Član 27.

Stupanjem na snagu ovoga pravilnika prestaje važiti Pravilnik o načinu
označavanja imena naseljenih mjesta, ulica i trgova i obilježavanju kuća
brojevima ("Narodne novine", br. 33/52).

Član 28.

Ovaj pravilnik stupa na snagu osmoga dana, nakon objave u "Narodnim
novinama".

Klasa: 015-01/89-01/01

Urbroj : 541-01-89-3

Zagreb, 25. rujna 1989.

Direktor

**Vjekoslav Hlad, inž. geod., v. r.**

Pravilnik, NN 4/1990-39